**คริสตี้ กิ๊บสัน** (อังกฤษ: Christy Gibson) เป็นนักร้องเพลงลูกทุ่ง-หมอลำชาวดัตช์ ในประเทศไทย โดยมีชื่อเสียงจากการขับร้องเพลงลูกทุ่งและหมอลำและโดดเด่น ในฐานะชาวต่างชาติ (ฝรั่ง) ที่ขับร้องเพลงไทย เพราะย้ายมาอยู่ในประเทศไทยและหัดร้องเพลงลูกทุ่งตั้งแต่เล็ก โดยแจ้งเกิดและมักร่วมงานดนตรีกับคณะนักแสดงและวงดนตรีของ โจนัส แอนเดอร์สัน

ประวัติ
-------

คริสตี้ กิ๊บสัน เกิดเมื่อวันเสาร์ 28 พฤษภาคม พ.ศ. 2521 (ค.ศ. 1978) ที่เนเธอร์แลนด์ มีเชื้อสายอังกฤษ-ดัตช์ 
ครอบครัวได้ย้ายมาพำนักที่จังหวัดนครราชสีมา ประเทศไทย เมื่ออายุเพียง 6 ปี และมีโอกาสเรียนรู้วัฒนธรรมดนตรีลูกทุ่งและหมอลำของไทย

ก่อนจะย้ายมากรุงเทพฯ เช่าบ้านอยู่แถวสุขุมวิท โดยครอบครัวแต่เดิมนั้นทำธุรกิจเกี่ยวกับโรงเรียนอนุบาลนานาชาติ 
ช่วงนั้นบิดามารดามีแผนที่จะเปิดโรงเรียนอนุบาลนานาชาติแถบเอเชีย โดยศึกษาศึกษาข้อมูลในหลายประเทศด้วยกัน เช่น อินโดนีเซีย และมาตกลงใจที่ประเทศไทย เพราะชื่นชอบกับบ้านเมืองและวัฒนธรรมของไทยเป็นอย่างมาก 
ทำให้คริสตี้ต้องมาเรียนหนังสือที่ประเทศไทย โดยมีคุณครูมาสอนที่บ้าน เป็นหลักสูตรจากสหรัฐอเมริกา

ช่วงอายุ 14-15 ปี เพราะชอบร้องเพลงมาตลอด บิดามารดาจึงส่งเสริมให้ไปเรียนการแสดง การเต้น และการร้องเพลง โดยได้รับฝึกจาก ไมเคิล เครสเวล นักดนตรีอาชีพชาวออสเตรเลีย 
ซึ่งมี โจนัส แอนเดอร์สัน ในชั้นเรียนอยู่ด้วย 
ต่อมา ได้มาเรียนการแสดงกับ ภัทราวดี มีชูธน เพื่อเพิ่มศักยภาพให้กับตนเอง 

คริสตี้เริ่มแสดงออกด้านดนตรีตั้งแต่ย่างเข้าวัยรุ่น เดิมทีเริ่มร้องเพลงลูกทุ่งเพื่อช่วยเหลือการกุศลต่างๆ (ซึ่งยังทำต่อเนื่องเรื่อยมา) แต่กลับเป็นที่มาให้เข้าสู่วงการบันเทิงเต็มตัวภายหลัง

เมื่อผ่านประสบการณ์ครั้งแรกในงานด้านการบันทึกเสียง ร่วมกับ คณะนักแสดงของโจนัสและเพื่อน 
ในที่สุดเธอร่วมกลุ่มกับคณะนักแสดงเล็กๆ ซึ่งเธอกับเพื่อน ตั้งขึ้น โดยมีส่วนร่วมแสดงในงานที่กรุงเทพฯ และต่างจังหวัด เป็นครั้งคราว

ต่อมา เพื่อนคนหนึ่งของโจนัสและคริสตี้ ขอให้ทั้งคู่ขับร้องเพลงลูกทุ่งเพื่อการแสดงชุมชน ซึ่งทั้งคู่ไม่เคยร้องมาก่อน เนื่องจากการเล่นลูกคอและลูกเอื้อนในเพลงลูกทุ่งนั้นยากมากสำหรับฝรั่งหัดได้ 
โจนัสจึงซื้ออัลบั้มเพลงประกอบละครเรื่อง *มนต์รักลูกทุ่ง* ที่มีเพลง "สัญญาก่อนลา" และทั้งคู่หัดร้องเพลงนี้ ด้วยการฟังเพลงซ้ำแล้วซ้ำอีก

คริสตี้กล่าวถึงช่วงที่ฝึกร้องว่า "คริสตี้ไม่คิดว่าเราร้องดีเท่าไร อาจจะน่าขันมากกว่า เพราะตอนนั้นเรายังไม่เคยหัดเทคนิคใดๆเกี่ยวกับการร้องเพลงลูกทุ่ง แต่ผู้ชมมีน้ำใจอย่างยิ่ง และต้อนรับเราอย่างอบอุ่น คริสตี้คิดว่าผู้ชมคงซาบซึ้งใจที่ว่าถึงแม้เพลงลูกทุ่งจะร้องยากสำหรับเราที่เป็นฝรั่ง แต่เราก็พยายามสุดความสามารถ" 

เสียงและลักษณะการร้องเพลงลูกทุ่งและหมอลำของเธอเป็นที่นิยม มีคนเริ่มขอเพลงลูกทุ่งมากขึ้นเรื่อยๆ ในแต่ละการแสดง คริสตี้จึงหัดร้องเพลงลูกทุ่งต่อไป และตอนนั้นเธอเริ่มหลงใหลและชื่นชอบเพลงลูกทุ่งมากขึ้น โดยได้เข้าฝึกเพิ่มจากครูเพลงไทย เช่น วิไล พนม และ ดอย อินทนนทด์ 
ไม่เพียงแต่หัดร้องเพลงลูกทุ่งภาคกลาง แต่ยังหัดร้องเพลงหมอลำด้วย ซึ่งมีทั้งภาษาลาว (ภาษาอิสาน) และภาษาเขมร

จนกระทั่ง ผลงานอัลบั้มชุดแรก **คริสตี้ เด้อค่ะ... เด้อ** ในเดือนกุมภาพันธ์ พ.ศ. 2544 ซึ่งเป็นเพลงหมอลำล้วน 
อัลบั้มต่อมา **จำกันบ่ได้ก๋า** ซึ่งเป็นเพลงลูกทุ่งภาคกลาง เป็นผลงานสร้างชื่อเสียง ได้รับความนิยมเป็นที่รู้จักมากขึ้น

เธอได้รับเชิญ ให้มีส่วนร่วมในโครงการด้านวัฒนธรรม ฝรั่งรักไทย ใจลูกทุ่ง 
ซึ่งเปิดโอกาสให้ได้ปรากฏตัวในรายการทีวียอดนิยม เวทีไท ทำให้เป็นที่รู้จักมีแฟนเพลงทั่วประเทศ ในฐานะ "ฝรั่งที่ร้องหมอลำ" 
ความนิยมทำให้ได้รับเชิญไปร่วมรายการทีวีชั้นนำ สัญญามหาชน และอีกหลายรายการ

มีผลงานเพลง รวม 5 อัลบั้ม (รวมถึงอัลบั้มที่ขับร้องร่วมกับโจนัสด้วย) ในสังกัด บมจ.ป่องทรัพย์ ก่อนย้ายมาสังกัด จีเอ็มเอ็ม แกรมมี่ ขณะที่ โจนัส ย้ายไปสังกัด เวคอัพ มิวสิคคอมมูนิตี้

คริสตี้ เป็นหนึ่งในผู้ก่อตั้ง มูลนิธิไอแคร์ประเทศไทย ซึ่งมุ่งให้ความช่วยเหลือแก่ผู้ด้อยโอกาส มอบความหวังและความรักให้แก่ผู้ที่ขัดสน จากทุกภูมิหลัง วัฒนธรรม หรือศาสนา และเป็น ทูตสันถวไมตรีและตัวแทน ไอแคร์ ในกิจกรรมการกุศลต่างๆ 
และมักจัดคอนเสิร์ตการกุศลร่วมกับเพื่อนของเธอ เพื่อมอบโอกาสให้ผู้ขาดแคลน และให้แรงจูงใจในกิจกรรมป้องกันและต่อต้านยาเสพติดอีกด้วย

### รางวัลและเกียรติประวัติ

29 กรกฎาคม พ.ศ. 2553 ได้รับ **รางวัลผู้ใช้ภาษาไทยดีเด่น** เนื่องในวันภาษาไทยแห่งชาติ พุทธศักราช 2553 

18 มีนาคม พ.ศ. 2555 ได้รับ **รางวัลพิเศษศิลปินส่งเสริมสังคมและวัฒนธรรมดีเด่น** จากมหานครอวอร์ดส ครั้งที่ 8 ประจำปี 2554 โดยคลื่น ลูกทุ่งมหานคร FM 95 ร่วมกับ กรมส่งเสริมวัฒนธรรม กระทรวงวัฒนธรรม 

20 มิถุนายน พ.ศ. 2555 ได้รับ **รางวัลเพลงลูกทุ่งยอดเยี่ยม** ในเพลง **อย่ายอมแพ้** (ประพันธ์โดย ชลธี ธารทอง) จากสยามดารา สตาร์ส อวอร์ดส์ 2012 โดยได้รับการเสนอชื่อ 2 รางวัล อีกรางวัลคือ นักร้องลูกทุ่งหญิงยอดนิยม 

25 กรกฎาคม พ.ศ. 2555 ได้รับ **รางวัลระฆังทอง (บุคคลแห่งปี)** ประจำปี 2555 สาขาสร้างสรรค์สนับสนุนมวลชนและสังคมดีเด่น ประเภทศิลปิน ดารานักแสดง นักร้อง จากสมัชชานักจัดรายการข่าววิทยุโทรทัศน์และหนังสือพิมพ์แห่งประเทศไทย ซึ่งมอบให้แก่ศิลปิน ดารา นักแสดง และผู้มีชื่อเสียงทั่วประเทศ 

คริสตี้มีโอกาสขับร้องเพลงถวาย สมเด็จพระนางเจ้าสิริกิติ์ พระบรมราชินีนาถ ๔ ครั้ง รวมถึงได้เข้าเฝ้าและขับร้องเพลงถวายพระบรมวงศานุวงศ์หลายพระองค์ อาทิ สมเด็จพระเจ้าอยู่หัวมหาวชิราลงกรณ บดินทรเทพยวรางกูร สมเด็จพระเทพรัตนราชสุดาฯ สยามบรมราชกุมารี และสมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ ทั้งยังได้รับเกียรติจากคณะผู้จัดทำอัลบั้ม **ร้องบรรเลงเพลงของพ่อ HM Blues** ให้ขับร้องเพลงพระราชนิพนธ์ **ใกล้รุ่ง** ร่วมกับศิลปินมีชื่อเสียงมากมาย

ผลงานเพลง
---------

หมายเหตุ: เครื่องหมาย \* คือ เพลงที่โปรโมท และ/หรือ ที่ได้รับความนิยม และ/หรือ ที่ได้รางวัล

อัลบั้ม คริสตี้ เด้อค่ะเด้อ
วางจำหน่าย มกราคม พ.ศ. 2544 (2001) 

1. งิ้วต่องต้อนอ้อนผู้บ่าว \*
2. น้ำตาหล่นบนขอบเตียง \*
3. คอยวันเธอใจเดียว
4. คืนลับฟ้า \*
5. สยามเมืองยิ้ม
6. แฟนคริสตี้
7. คริสตี้คะนองลำ \*
8. ลำกล่อมทุ่ง
9. ลูกสาวกำนัน
10. แว่วเสียงซึง
11. หม้ายขันหมาก

.

อัลบั้ม คริสตี้ ชุด จำกันบ่ได้ก๋า 21 พฤศจิกายน พ.ศ. 2545 (2002)
1. จำกันบ่ได้ก๋า \*
2. ข้อยเว้าแม่นบ่ \*
3. คุณไม่รักทำไมไม่บอก \*
4. อีสาวทรานซิสเตอร์
5. รูปหล่อถมไป
6. คิดถึงทุ่งลุยลาย \*
7. สาวอีสานรอรัก \*
8. สาวอุบลรอรัก \*
9. ฮักแท้สาวอีสาน
10. พี่จ๋าหลับตาไว้

.

อัลบั้ม คริสตี้ ชุด กุหลาบเวียงพิงค์ 17 ธันวาคม พ.ศ. 2546 (2003)
คู่กับ โจนัส แอนเดอร์สัน บางเพลง 

1. รักหน่อยนะ
2. บทเรียนราคาแพง
3. กุหลาบเวียงพิงค์ \*
4. แม่พิมพ์ของชาติ
5. รำวงออกพรรษา
6. ป่าลั่น
7. รักน้องจริงอย่าทิ้งน้องนะ
8. รักคนใส่แว่น
9. บ้านนี้ฉันเกลียด
10. สาวเหนือเบื่อรัก
11. ทุ่งบันเทิง
12. โสนสะเดา

.

อัลบั้ม รำโทน รำไทย
คู่กับ โจนัส แอนเดอร์สัน, วางจำหน่าย พ.ศ. 2548 (2005) 

1. รำโทนรำไทย
2. สาวบ้านแต้ \*
3. เรียมคู่รำ
4. โสนสะเดา
5. กระทงเสี่ยงทาย
6. รำวงหนุ่มบ้านแต้
7. รำวงด๋าวด่าว
8. พ่อแง่แม่งอน
9. มะนาวไม่มีน้ำ
10. รำวงออกพรรษา
11. เกี่ยวรวงเกี่ยวรัก

.

อัลบั้ม หนุ่มตำลาว สาวตำไทย
คู่กับ โจนัส แอนเดอร์สัน, วางจำหน่าย 15 พฤษภาคม พ.ศ. 2549 (2006) 

1. คริสตี้ลำซิ่ง (3.20)
2. หนุ่มตำลาว สาวตำไทย (3.59) \*
3. บอกรักสัญญาใจ (3.27)
4. ยิ้มสวยให้แสน (3.21)
5. ปลุกใจนักร้อง (3.56)
6. แดจังกึมที่รัก (3.34)
7. ยู้ฮูกามเทพ (3.43)
8. ลูกเขยมาแล้ว (4.00)
9. ไทยนำเข้า (4.09)
10. เสน่ห์เมียน้อย (3.25)
11. ห่วงค่าดอง (3.15)
12. คนจริงข้องใจ (3.20)

.

อัลบั้ม โจนัส & คริสตี้
ร่วมกับ โจนัส แอนเดอร์สัน, ย้ายค่าย GMM Grammy, วางจำหน่าย พ.ศ. 2552 (2009) 

1. ไม่เป็นไร (คำร้อง/ทำนอง สมปอง เปรมปรีดิ์)
2. เจ็บที่ไม่ได้เชิญ \* (คำร้อง/ทำนอง สมปอง เปรมปรีดิ์)
3. ฮิพฮอพ พอกะเทิน (คำร้อง/ทำนอง สมปอง เปรมปรีดิ์)
4. หมากสีดาสาวต้าวทางลำ (คำร้อง/ทำนอง สมปอง เปรมปรีดิ์)
5. คนจนรุ่นใหม่ (คำร้อง/ทำนอง สมปอง เปรมปรีดิ์)
6. คนชนบท (คำร้อง/ทำนอง สมปอง เปรมปรีดิ์)
7. แค่ทางผ่านใจ (คำร้อง/ทำนอง สมปอง เปรมปรีดิ์)
8. เว่าผญาสาละวัน \* (คำร้อง/ทำนอง สมปอง เปรมปรีดิ์)
9. ฝากขออภัย (คำร้อง/ทำนอง สมปอง เปรมปรีดิ์)
10. หนุ่มต่างแดน (คำร้อง/ทำนอง สมปอง เปรมปรีดิ์)

.

มินิอัลบั้ม คริสตี้ กิ๊บสัน ชุด อย่ายอมแพ้
วางจำหน่าย พ.ศ. 2554 (2011) 

1. อย่ายอมแพ้ \*\* (คำร้อง/ทำนอง ชลธี ธารทอง)
2. อย่าร้องไห้ให้ฉันเลย (คำร้อง/ทำนอง สมปอง เปรมปรีดิ์)
3. เผลอใจท้อ (คำร้อง/ทำนอง สมปอง เปรมปรีดิ์)
4. ฉันรักในหลวง (คำร้อง/ทำนอง ชลธี ธารทอง)

.

ซิงเกิลอัลบั้ม คริสตี้ กิ๊บสัน ชุด ถ้าโลกไม่เหลือผู้ชายสักคน
เผยแพร่ พ.ศ. 2558 (2015) 

1. ถ้าโลกไม่เหลือผู้ชายสักคน \* (คำร้อง/ทำนอง ตะวันฉาย ชิงชัย)
2. เนื้อคู่ของฉันเกิดหรือยังหนอ (คำร้อง/ทำนอง ตะวันฉาย ชิงชัย)

.

ซิงเกิล ประกอบละคร ท่านชายกำมะลอ
เผยแพร่ พ.ศ. 2559 (2016)

1. กำมะลอ

ผลงานละคร
---------

* นิราศสองภพ (2545) ช่อง 3 รับบท หางเครื่องฟ้อนรำในงาน AYUTTAYA ที่โรงแรมห้าดาว

อ้างอิง
-------

* ChristyGibsOnOnline.com - เว็บไซต์อย่างเป็นทางการของคริสตี้ เก็บถาวร 2017-01-10 ที่ เวย์แบ็กแมชชีน

1. 1 2  Christy & Jonas **เขาคือใคร:คริสตี้ กิ๊บสัน** เรียกข้อมูล 12 สิงหาคม พ.ศ. 2553
2. ↑  วัยเด็ก - บทความในผู้จัดการออนไลน์[*ลิงก์เสีย*]
3. 1 2  รางวัลผู้ใช้ภาษาไทยดีเด่น - ข่าวจากเว็บไซต์ M-Thai
4. ↑  รางวัลมหานครอวอร์ดส - ข่าว SiamEvent เก็บถาวร 2012-07-16 ที่ เวย์แบ็กแมชชีน สำนักข่าวบ้านเมือง
5. ↑  รางวัลเพลงลูกทุ่งยอดเยี่ยม - สำนักข่าวสยามดารา เก็บถาวร 2013-11-06 ที่ เวย์แบ็กแมชชีน
6. ↑  รางวัลระฆังทอง - สำนักข่าวผู้จัดการออนไลน์ เก็บถาวร 2016-03-05 ที่ เวย์แบ็กแมชชีน
7. ↑  อัลบั้ม หนุ่มตำลาว สาวตำไทยเก็บถาวร 2016-03-04 ที่ เวย์แบ็กแมชชีน ป่องทรัพย์

แหล่งข้อมูลอื่น
---------------

* เฟซบุ๊กอย่างเป็นทางการ
* ยูทูบอย่างเป็นทางการ